## Prop de 500 persones omplin l’Auditori del Museu de les Ciències en la conferència ‘Els guardians de la ciència’

*** La biomèdica Sandra Ortonobes, el físic José Luis Crespo i Javier Santaolalla, també físic i enginyer han participat en la taula redona que forma part de les activitats per a celebrar el 25 aniversari del Museu**

La conferència ‘Els guardians de la ciència’ celebrada en el Museu de les Ciències amb la biomèdica Sandra Ortonobes, coneguda com ‘La Hiperactina’, el físic José Luis Crespo i Javier Santaolalla, també físic i enginyer, ha aconseguit un gran èxit de públic amb l’assistència de prop de 500 persones que han acudit a la trobada d’estos tres destacats divulgadors científics. Natalia Ruiz Zelmanovitch, experta en comunicació i divulgació de la ciència, ha moderat l’acte.

Durant l’esdeveniment, de lliure accés i que s’emmarca en la celebració del 25 aniversari del Museu de les Ciències, s’ha destacat la importància de la divulgació científica i el paper dels museus per a acostar la ciència a la societat. La jornada ha suposat una oportunitat única per als assistents, sobretot públic jove, d’escoltar en directe i plantejar preguntes a estos creadors de contingut audiovisual especialitzat en ciència que compten amb milions de subscriptors en els seus canals de YouTube a més de milers de seguidors en els seus comptes de xarxes socials.

Cada divulgador ha aportat la seua visió des del seu àmbit: Sandra Ortonobes, en ciència i salut des d’una perspectiva pròxima, entretinguda i rigorosa; José Luis Crespo, entorn de la física i l’univers a través de l’animació i el llenguatge audiovisual; i Javier Santaolalla, sobre els grans reptes de la física i la ciència en general, amb el seu característic enfocament creatiu i humorístic.

Fecha: 01/10/2025